HR Službeni list Europske unije C 443/11

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2014/C 443/06)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„HOLLANDSE GEITENKAAS”

EZ br.: NL-PGI-0005-01176 – 6.11.2013.

ZOZP ( X ) ZOI ( )

1. Naziv

„Hollandse geitenkaas”

2. Država članica ili treća zemlja

Nizozemska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sirevi

3.2. Opis proizvoda na koji se odnosi naziv iz točke 1.

Oznaka „Hollandse geitenkaas” tradicionalna je zemljopisna oznaka koja označava sir srednje tvrde konzistencije koji se proizvodi u Nizozemskoj i dozrijeva prirodno ili u aluminijskoj foliji, priprema se slično kao sir Gouda i dobiva se od kozjeg mlijeka koje potječe sa gospodarstava za uzgoj koza koja se nalaze u Nizozemskoj. Sir „Hollandse geitenkaas” spreman je za konzumaciju nakon prirodnog dozrijevanja tijekom kojeg nastaje kora ili nakon dozrijevanja pod aluminijskom folijom ispod koje ne nastaje kora. Prirodno dozrijevanje pri kojem nastaje kora može se odvijati samo u Nizozemskoj. Dozrijevanje traje četiri tjedna, a najkraće 25 dana.

Svojstva:

Boja : Tijekom dozrijevanja boja se kreće od bijele boje mladog ili polustarog sira „Hollandse geitenkaas” do boje bjelokosti starog sira „Hollandse geitenkaas”. Tekstura : Nakon četiri tjedna tijesto sira „Hollandse geitenkaas” mekano je do gipko; što manje vode sadrži, to tijesto postaje tvrđe. Sastav : Mlijeko koje se isporučuje siranama sadržava od 2,8 % do 6,2 % masti i od 2,6 % do 4,4 % bjelančevina. Siru se mogu dodati sve vrste mirodija, začina ili povrća poput koprive, piskavice, majčine dušice i rajčice pa se i njihov karakterističan okus može osjetiti u siru. Sadržaj masti : Najmanje 50,0 %, a najviše 60,0 % u suhoj tvari. Vlažnost : Nije veća od 44 % 14 dana od datuma dodavanja sirila. Salinitet : Nije veći od 4,1 % u suhoj tvari. Okus : Nježan, blag i pročišćen. Okus i miris dozrijevanjem sira postupno postaju sve jači. Poprečni prerez : Kada je sir narezan mogu biti vidljive rupe koje ne moraju biti jednoliko raspoređene. Kora : Kod prirodnog dozrijevanja kora sira nema nikakvih otvora, glatka je, suha, čista i bez plijesni. Sir „Hollandse geitenkaas” u aluminijskoj foliji nema tvrdu koru, no preša se u salamuri. Sir „Hollandse geitenkaas” koji dozrijeva u aluminijskoj foliji mora biti bez ikakvih otvora, gladak, suh, čist i bez plijesni. Temperatura dozrijevanja : Od 10 °C do 14 °C za prirodno dozrijevanje i od 4 °C do 7 °C za dozrijevanje pod aluminijskom folijom. Vrijeme konzumiranja : Od najmanje 28 dana do više od godinu dana nakon proizvodnje.

Druga svojstva:

Sir može biti plosnatog cilindričnog oblika, oblika „kanter”, oblika kruha ili u bloku, a teži od 1,5 do 20 kg. Plosnati cilindrični oblik podrazumijeva okrugao oblik čija se bočna površina blago spaja s gornjom i donjom plohom te čija visina doseže od 25 do 50 % promjera. Oblik „kanter” podrazumijeva plosnati cilindrični oblik čija se bočna površina s jednom od dvije plohe spaja pod pravim kutom. Oblik kruh podrazumijeva sir četvrtastog oblika.

U kozje se mlijeko dodaje sirilo životinjskog ili mikrobnog podrijetla na temperaturi od najmanje 28 °C do najviše 32 °C. Kao sirilo dodaje se mikrobna kultura mezofilnih mliječnih startera pogodnih za sir „Hollandse geitenkaas”, odnosno sojeva bakterije Lactococcus, uglavnom u kombinaciji sa sojevima bakterije Leuconostoc i eventualno u kombinaciji s termofilnim bakterijama Lactobacillus i/ili Lactococcus.

U kontroliranoj salamuri temperatura, salinitet i pH-vrijednost održavaju se na što postojanijoj razini. Sir „Hollandse geitenkaas” uranja se u salamuru saliniteta od najmanje 17° bauméa, a najviše 20° bauméa. Vrijednost pH manja je od 4,8, a temperatura iznosi od 10 °C do 16 °C.

3.3. Sirovine (samo za prerađene proizvode)

Za pripremu sira „Hollandse geitenkaas” upotrebljava se pasterizirano punomasno kozje mlijeko, vrhnje od kozjeg mlijeka ili od sirutke i potpuno ili djelomično obrano kozje mlijeko koje potječe s nizozemskih gospodarstava mliječnih koza.

Nije dopušteno mlijeko drugih životinja.

Sir „Hollandse geitenkaas” polutvrdog tijesta dobiva se od mlijeka nizozemske bijele koze ili pasmina nastalih križanjem nizozemske bijele koze s drugim pasminama mliječnih koza.

Postojana kvaliteta i blag okus mlijeka nizozemske koze proizlaze iz kontroliranog načina uzgoja, znanja i vještina uzgajivača te provedbe programa osiguranja kvalitete (tijekom cijelog proizvodnog lanca).

Zahvaljujući tom programu proizvođač kozjeg mlijeka može jamčiti postojanu visoku kvalitetu. Programom osiguranja kvalitete obuhvaćeni su kriteriji koji se odnose na industrijsku higijenu, lijekove veterinarske upotrebe, zdravlje i dobrobit životinja, pitku vodu, mužnju i hlađenje mlijeka.

Program osiguranja kvalitete namijenjen gospodarstvima mliječnih koza zadovoljava najmanje higijenska pravila koje utvrđuje EU te podliježe nadzoru tijela Centraal Orgaan voor Kwaliteitsaangelegenheden in de Zuivel (COKZ — Središnje tijelo za kontrolu kvalitete mliječnih proizvoda).

Od svake se isporuke kozjeg mlijeka uzimaju uzorci. Oni se analiziraju prema sljedećim parametrima: sadržaju masti i bjelančevina te različitim parametrima kvalitete. Plaćanje uzgajivaču temelji se na tim temeljnim podatcima o kvaliteti mlijeka. Cijeli je postupak, od uzimanja uzoraka i njihove analize do prikladne obrade njezinih rezultata, pod nadzorom COKZ-a.

3.4. Hrana za životinje (samo za proizvode životinjskog podrijetla)

Prehrana nizozemske koze sastoji se od silažne trave ili kukuruza nizozemskog podrijetla, od hrane narezane na komade i od slame. Dopušteni su dodatci poput sjemenki lana, komina i pivskog tropa. Hrana koja potječe od vanjskih dobavljača mora zadovoljavati odredbe programa za osiguranje kvalitete gospodarstava mliječnih koza kao i europske propise o ishrani životinja. Hrana za životinje koja bi mogla utjecati na kvalitetu mlijeka i sira (miris, blag okus itd.), poput luka, ne daje se mliječnim kozama.

3.5. Posebni proizvodni postupci koji se moraju provesti na određenom zemljopisnom području

Kozje mlijeko namijenjeno proizvodnji sira „Hollandse geitenkaas” potječe s gospodarstava mliječnih koza koja se nalaze u Nizozemskoj. Proizvodnja i prirodno dozrijevanje sira „Hollandse geitenkaas” odvijaju se u Nizozemskoj.

Karakteristični proizvodni postupci jesu sljedeći:

— mlijeko daju koze, a muze ga uzgajivač na gospodarstvu i mlijeko od najviše osam mužnji pohranjuje se u cisterni na gospodarstvu na temperaturi od najviše 6 °C,

— vozači specijalizirani za prikupljanje mlijeka koji posjeduju diplomu za svoje kompetencije u tom području zatim uzimaju uzorke, prikupljaju mlijeko i isporučuju ga siranama,

— sirane preuzimaju mlijeko i spremaju ga u cisterne,

— mlijeko se pasterizira u svrhu proizvodnje sira na temperaturi od najmanje 71,8 °C tijekom najmanje 15 sekundi. Pasteriziranom mlijeku iz sirane dodaje se sirilo i gruš,

— nakon dodavanja sirila i pripreme sirutka se odvaja, a sir se stavlja u posude i u njima preša,

— sir se uranja u salamuru. Trajanje salamurenja ovisi o promjeru i obliku sira. Salinitet sira može iznositi najviše 4,1 % u suhoj tvari,

— prirodno dozrijevanje sira traje najmanje 25 dana u kontroliranim klimatskim uvjetima. Sir se redovito okreće i štiti od plijesni zahvaljujući primjeni jestivog premaza. Sir dozrijeva na temperaturi od 10 °C do 14 °C. Zahvaljujući prirodnom dozrijevanju u Nizozemskoj pri kojem nastaje kora, osigurano je da ta kora bude posve suha. Da bi sir dozrijevanjem dobio željena organoleptička svojstva, važni su vrijeme i temperatura. Znanje i umijeće dozrijevanja sira polutvrdog tijesta razvijeno u Nizozemskoj presudno je za razvoj okusa sira „Hollandse geitenkaas”. Dozrijevanje sira u aluminijskoj foliji provodi se najmanje 25 dana u rashladnoj komori na temperaturi od 4 °C do 7 °C. Dozrijevanje sira umotanog u aluminijsku foliju može se obavljati i izvan Nizozemske. U slučaju dozrijevanja pod aluminijskom folijom važna je samo kontrola temperature, a znanje i umijeće tek u manjoj mjeri.

3.6. Posebna pravila za rezanje, ribanje, pakiranje itd.

Nije primjenjivo.

3.7. Posebna pravila za označivanje

Na svaki sir „Hollandse geitenkaas” koji je prirodno dozrijevao stavlja se kazeinska oznaka s nazivom „Hollandse geitenkaas”. Na sir „Hollandse geitenkaas” koji je dozrijevao pod aluminijskom folijom ne stavlja se nikakva kazeinska oznaka.

4. Sažeta definicija zemljopisnog područja

Zemljopisno područje na koje se odnosi zahtjev za registraciju obuhvaća europski dio Kraljevine Nizozemske. Taj je dio tradicionalno poznat i pod imenom Holandija.

5. Povezanost sa zemljopisnim područjem

5.1. Posebnosti zemljopisnog područja

Sažetak

Zbog pedoklimatskih je uvjeta Nizozemska oduvijek bila zemlja posebno prilagođena poljoprivredi i stočarstvu, posebice uzgoju mliječnih koza.

Upotreba pasmina mliječnih koza, prehrana i načini uzgoja, bogata tradicija proizvodnje sira te znanje i umijeće u navedenoj regiji jednako su tako čimbenici koji pogoduju preradi kozjeg mlijeka u sir „Hollandse geitenkaas” u europskom dijelu Kraljevine Nizozemske.

Zemljopis

Zahvaljujući spoju temperature, svojstava tla i razine padalina, Nizozemska je tradicionalno zemlja posebno prilagođena poljoprivredi i stočarstvu, a posebice uzgoju mliječnih koza.

Nizozemska ima morsku klimu. Vjetar i more u tom pogledu imaju važnu ulogu. Zbog prisutnosti velikih vodenih masa (Sjevernog mora i jezera IJsselmeer) nastaju manje temperaturne razlike nego u zemljama s drukčijim zemljopisnim uvjetima. Voda djeluje tako da usporava temperaturne promjene. Prosječna godišnja temperatura u Nizozemskoj kreće se od 8,9 °C do 10,4 °C, a prosječna razina padalina od 700 mm do 950 mm godišnje (www.knmi.nl).

Nizozemska su tla uglavnom glinena, pjeskovita i tresetna te prilagođena uzgoju i proizvodnji krmiva namijenjenog stočarstvu. Važan pokazatelj jest razina podzemnih voda. Posebno su vlažna područja prvenstveno prilagođena primjerice uzgoju trave namijenjene stočarstvu.

Mliječna koza

Sir „Hollandse geitenkaas” dobiva se od mlijeka nizozemske bijele koze ili pasmina nastalih njezinim križanjem s drugim pasminama mliječnih koza. Da bi uzgoj koza u Nizozemskoj bio moguć, bilo je važno da se iz Švicarske u nekoliko navrata uvezu koze tipične mliječne pasmine „saanen”. Te su koze križane s drugim pasminama koza prisutnima u Nizozemskoj. U selima su osnovana vlastita udruženja uzgajivača koja su se ujedinjavala u pokrajinska udruženja okupljena pod krovnom organizacijom Nederlandse Organisatie voor de Geitenfokkerij (NOG — Nizozemska organizacija uzgajivača koza) na čiju je inicijativu nastala genealoška knjiga nizozemske mliječne koze. Cilj uzgoja već je vrlo rano opisan na nacionalnoj razini: velika koza bez rogova, snažne građe, visoke razine proizvodnje mlijeka koja konzumira velike količine hrane.

Zbog prethodno navedenih okolnosti nizozemska je mliječna koza jedna od životinja koje proizvodu najviše mlijeka na svijetu. Prosječna proizvodnja nizozemskih mliječnih koza još se iz godine u godinu povećava zahvaljujući dobrom genetskom nasljeđu i izvrsnom upravljanju.

Proizvod te znanje i umijeće

Nizozemska kultura sira vuče svoje korijenje iz srednjeg vijeka. Stoga ta zemlja iza sebe ima bogatu prošlost proizvođača sira i diči se velikim umijećem. Nizozemska je to znanje i umijeće stjecala od 18. stoljeća proizvodnjom sira Gouda. Znanja i vještine stečene proizvodnjom sira Gouda izrazito su utjecale na proizvodnju sira „Hollandse geitenkaas”. Vještine stečene zahvaljujući proizvodnji sira polutvrdog tijesta Gouda prenesene su, jedna po jedna, na proizvodnju kozjeg sira, što je uvelike pridonijelo razvoju kvalitete i ujednačenog okusa proizvoda.

Natjecanje sireva koje već pedeset godina organizira institut Nederlands Nationaal Kaaskeurconcours (NNKC) posebno svjedoči o toj pozornosti koja se pridaje umijeću, kvaliteti i okusu sireva polutvrdog tijesta proizvedenih u Nizozemskoj. Stručnjaci iz područja sirarstva uspoređuju i procjenjuju svoje vještine pri razlikovanju i kušanju sireva te njihovih aroma, a tako i svojstvenog okusa sira „Hollandse geitenkaas”.

Organizacija i logistika

Budući da su udaljenosti u Nizozemskoj male, a organizacijske veze bliske, vrlo su česti kontakti i razmjene znanja između poljoprivrednika i proizvođačkih udruženja i/ili udruženja koja nadziru proizvodnju. Tijekom stoljeća, posebno pod utjecajem istraživačkih, obrazovnih i informacijskih aktivnosti koje su poticale nizozemske vlasti, znanje i umijeće uzgajivača mliječnih stada i proizvođača sira dosegli su visoku i ujednačenu razinu. Aktualni skup znanja i znanstvenih istraživanja provedenih na sveučilištu u Wageningenu i danas ostaje primjer visokog stupnja organizacije i praktične primjene teorijske stečevine u području proizvodnje sira i, posebno, obrazovanja.

5.2. Posebnosti proizvoda

Proizvod te znanje i umijeće

Sir „Hollandse geitenkaas” odlikuje se nježnim, blagim i pročišćenim okusom. Nakon četiri tjedna u slučaju prirodnog dozrijevanja i nakon malo dužeg razdoblja u slučaju dozrijevanja sira pod aluminijskom folijom, sir „Hollandse geitenkaas” prepoznatljiv je po blagom i kiselkastom okusu. Sir nije kašast, a okus koji ostaje u ustima nije ili gotovo nije gorak. Što sir prirodnog dozrijevanja dulje dozrijeva i suši se, to se više skrućuje, a okus mu se pojačava.

Sir „Hollandse geitenkaas” jest sir polutvrdog tijesta, dozrijeva prirodno ili pod aluminijskom folijom, priprema se slično kao sir Gouda koji se, naprotiv, dobiva od nepasteriziranog kozjeg mlijeka. Za pripremu sira Gouda karakteristična je upotreba mezofilnih mliječnih startera, eventualno u kombinaciji s termofilnim mliječnim starterima, dodavanje sirila u mlijeko, kalupljenje pod prešom i salamurenje u kontroliranim uvjetima. Prirodno se dozrijevanje provodi u uvjetima koji su jednako tako preuzeti iz tradicionalne pripreme sira Gouda. Drugim riječima, sir dozrijeva na otvorenom te se redovito okreće i pregledava. Dozrijevanjem nastaje suha kora. Sir „Hollandse geitenkaas” koji dozrijeva pod aluminijskom folijom umotava se nakon karakterističnih postupaka prešanja i salamurenja te dozrijeva na hladnom. Zato ne nastaje tvrda kora, a blag okus mladog kozjeg sira dulje je očuvan.

Sir „Hollandse geitenkaas” priprema se isključivo od kozjeg mlijeka. Nije dopuštena upotreba drugih vrsta mlijeka.

Podroban recept za pripremu sira „Hollandse geitenkaas” opisao je 1946. E.J. Dommerhold, veterinar i bivši nacionalni savjetnik za uzgoj životinja, koji je naglasio važnost dostupnosti dovoljnih količina kozjeg mlijeka higijenske kvalitete. U dotičnom dijelu knjige opisano je i dodavanje mirodija. Sir „Hollandse geitenkaas” u to se vrijeme na poljoprivrednim gospodarstvima proizvodio u malim količinama.

Organizacija i logistika

Uzevši u obzir visoke troškove mliječnih kvota, početkom osamdesetih godina 20. stoljeća uzgajivači mliječnih krava odlučili su se okrenuti uzgoju mliječnih koza te su tako povećali raspoloživu količinu kozjeg mlijeka za proizvodnju sira. Time se promijenio razmjer proizvodnje sira, te je s obrtničke razine na poljoprivrednim gospodarstvima prešao na industrijsku razinu u siranama specijaliziranim za proizvodnju sira „Hollandse geitenkaas”.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Svojstva koja opravdavaju zaštitu naziva „Hollandse geitenkaas” kao zemljopisne oznake povezane su sa zemljopisnim područjem, proizvodom, znanjem i umijećem, organizacijom i logistikom te sa specifičnim ugledom.

Zemljopis

Zahvaljujući vrsti tla, umjerenoj oceanskoj klimi i iskustvu proizvođača, u Nizozemskoj se može proizvoditi krmivo koje je posebno prilagođeno kozama i tako dobiti kozje mlijeko koje je pogodno za proizvodnju sira „Hollandse geitenkaas”. To je važan uvjet da se zajamči blag i pročišćen okus mlijeka na kojem se temelji blag okus sira „Hollandse geitenkaas”.

Mliječna koza

Nizozemska se od početka 20. stoljeća odlučila za uzgoj pasmine koza visoke proizvodnje mlijeka. Prosječan prinos mlijeka po kozi, koji ne prestaje rasti, i postojanost kvalitete okusa kozjeg mlijeka uvjetovani su dobrom njegom, dobrom prehranom, dobrom zdravstvenom stanju i genetskom materijalu mliječnih koza. Mliječne koze koje proizvode velike količine mlijeka i tradicija pripreme sira Gouda neophodni su uvjeti za proizvodnju sira „Hollandse geitenkaas”.

Proizvod te znanje i umijeće

Upute za uzgoj koza i proizvodnju sira „Hollandse geitenkaas” opisane su u dokumentu iz 1946. godine. Te su upute i danas temelj uzgoja koza i pripreme sira „Hollandse geitenkaas”.

Dugogodišnjim usvajanjem znanja o uzgoju mliječnih koza te o pripremi i dozrijevanju sira „Hollandse geitenkaas” omogućeno je stjecanje jedinstvenog iskustva. Neophodno je i da se sir „Hollandse geitenkaas” proizvodi od mlijeka nizozemskog podrijetla na nizozemskim mljekarskim gospodarstvima gdje su zaposlenici valjano osposobljeni za specifične tehnologije koje se upotrebljavaju u proizvodnji te vrste sira.

Organizacija i logistika

Kratke udaljenosti i visok stupanj organizacije temelj su dobrog upravljanja sektorom u okviru kojega su uzgajivači koza obvezni sudjelovati u programu osiguranja kvalitete kozjeg mlijeka, koji je važan za očuvanje visoke kvalitete kozjeg mlijeka, a stoga i proizvedenog sira.

Ugled

Povećanje dostupnosti kozjeg mlijeka i proizvodnje sira „Hollandse geitenkaas” omogućilo je potrošaču da osamdesetih godina 20. stoljeća ponovno otkrije specijalitet „Hollandse geitenkaas”. Njegov dobar ugled potvrđen je stalnim rastom prihoda od prodaje tog proizvoda, a da se nije pokazala potreba za provođenjem opsežne promidžbene i marketinške kampanje.

Sir „Hollandse geitenkaas” danas zauzima važno mjesto u nizozemskoj proizvodnji sira. Obujam proizvodnje kozjeg sira u Nizozemskoj povećao se s 3 700 tona 2000. godine na 19 780 tona 2012. godine (Productschap Zuivel).

Sir „Hollandse geitenkaas” iznimno je kvalitetan i tražen proizvod. Kao takav stekao je priznanje na nizozemskoj i međunarodnoj razini.

Kada je riječ o ugledu kozjeg sira „Hollandse geitenkaas”, njegov okus svake godine na nacionalnoj razini kontrolira velik broj ocjenjivača sireva. To se ocjenjivanje temelji na profilu proizvoda utvrđenom na nacionalnoj razini (Nederlands Nationaal Kaaskeurconcours).

Međunarodni ugled sira „Hollandse geitenkaas” proizlazi iz brojnih nagrada koje je primio na sajmovima održanima diljem svijeta. Već godinama proizvođači sira „Hollandse geitenkaas” uspješno sudjeluju na natjecanjima sireva, primjerice u Madisonu u SAD-u, u Njemačkoj (u organizaciji Njemačkog poljoprivrednog društva (DLG)) te u Nantwichu u Engleskoj.

Upućivanje na objavu specifikacije

(članak 5. stavak 7. Uredbe (EZ) br. 510/2006 (3))

http://www.eu-streekproducten.nl/sites/default/files/BGA_PD_Hol_Geitenkaas_def.pdf

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Vidjeti bilješku 2.